माया कोडनानी बोलीं- बीती बातें भूल जाओ, दंगा पीड़ित बोले- हाईकोर्ट जाएंगे
Gujarat Naroda Gam Massacre Case - Why Babu Bajrangi, Maya Kodnani, And Others Acquitted In Naroda Gam Case?. नरोदा गाम दंगा केस में स्पेशल कोर्ट ने बजरंग दल के नेता बाबू बजरंगी, गुजरात सरकार की पूर्व मंत्री मायाबेन कोडनानी और VHP नेता नेता जयदीप पटेल समेत 56 आरोपियों को बरी कर दिया है।
गुजरात के नरोदा गाम में 28 फरवरी 2002 को 11 मुसलमानों को किसने जिंदा जलाया? 20 अप्रैल 2023 को ये सवाल 21 साल पहले की तरह फिर खड़ा हो गया। स्पेशल कोर्ट ने इस मामले में आरोपी बजरंग दल के नेता बाबू बजरंगी, गुजरात सरकार की पूर्व मंत्री मायाबेन कोडनानी और VHP नेता जयदीप पटेल समेत 67 लोगों को बरी कर दिया है।
20 अप्रैल की शाम करीब 5 बजे जज एसके बख्शी अदालत में आए और 15 मिनट बाद फैसला सुनाते हुए कहा- ‘गवाहों के बयान आपस में मेल नहीं खाते। मामले में न तो पर्याप्त सबूत हैं और न ही कोई स्वतंत्र गवाह है।’
2010 में ये केस शुरू हुआ, 13 साल चला। दोनों पक्षों की तरफ से 187 गवाह और 57 चश्मदीद गवाह पेश हुए। 6 जजों ने सुनवाई की। 86 में से 17 आरोपियों की अलग-अलग वजहों से मौत हो गई, लेकिन दोषी कोई नहीं।
इस फैसले के बाद भास्कर ने मायाबेन कोडनानी से बात की। उन्होंने कहा- ‘बीती बातें भूल जाओ, आज को याद रखो। अतीत के चक्कर में वर्तमान को खराब मत करो।’
क्या नरोदा गाम के लोग भी मायाबेन की इस बात से इत्तफाक रखते हैं। इसका जवाब तलाशने हम अहमदाबाद के नरोदा गाम पहुंचे…
आज भी हैं लोगों को जिंदा जलाए जाने के निशान
जब हम पहुंचे तो नरोदा गाम की मुख्य मस्जिद में जोहर (Duhur) की नमाज हो रही थी। पास ही पान की दुकान थी। यहां दो लोग मिले, एक दंगों के केस में मुख्य आरोपी रहे हरिभाई मोदी और दूसरे चश्मदीद गवाह इरफान मलिक। हमने पहले इरफान मलिक से बात की। वे सीधे उस घर में ले गए, जहां एक परिवार के 5 लोगों को कमरे में बंद कर जिंदा जला दिया गया था। यहां आज भी उन 5 लोगों की याद में निशान बने हुए हैं।
इरफान उस दिन की कहानी सुनाते हैं, ‘27 फरवरी 2002 को कारसेवकों से भरी ट्रेन को गोधरा में जलाया गया, 58 कारसेवक मारे गए थे। इलाके में तनाव था। 28 फरवरी की सुबह गांव में 10-15 लोग रेकी करने आए। वो जैसे ही लौटे, बवाल शुरू हो गया। हमारे मोहल्लों को चारों तरफ से घेरकर पथराव हो रहा था। कोई रिक्शा जला रहा था, कोई घर में आग लगा रहा था। कहां भागना है, ये भी समझ नहीं आ रहा था।
‘मैं उस वक्त ऑटो रिक्शा चलाता था, उसे भी दंगाइयों ने जला दिया था। मुझे उसका मुआवजा नहीं मिला। मेरा सब कुछ जला दिया था। 7 महीने तक परिवार के साथ सालम कैंप में रहा। अदालत ने सबको छोड़ दिया है, हम इसमें क्या कर सकते हैं। अब ऊपर की अदालत में जाएंगे।’
गवाह बोले- मायाबेन और जयदीप पटेल ने भीड़ को उकसाया था
हमें दंगों के एक और चश्मदीद गवाह सैयद यूनुस मिले। वे बताते हैं, ‘28 फरवरी 2002 को VHP और बजरंग दल ने बंद का ऐलान किया था। दोपहर तक शांति थी, अचानक चारों ओर से भीड़ जमा होने लगी।’
‘भीड़ किसी का इंतजार कर रही थी। तभी मायाबेन कोडनानी यहां पहुंचीं। भीड़ की वजह से मायाबेन एक स्टूल पर खड़ी हुईं और हमारे घरों की तरफ इशारे करते हुए भड़काऊ बातें कहने लगीं। वे बार-बार कह रहीं थीं कि गोधरा में मुस्लिमों ने हिंदुओं को जलाकर मार दिया है। इन्हें अब खल्लास (खत्म) कर देना है।’
मायाबेन के बाद VHP नेता डॉ. जयदीप पटेल ने भी भाषण दिया था। वे कह रहे थे, ‘साफ कर डालो, कोई बचना नहीं चाहिए, अब हमारी बारी है। इसके बाद भीड़ नारे लगाने लगी।’
भीड़ ने मजार तोड़ दी, हमारे घर जला दिए...
यूनुस आगे बताते हैं, ‘हम तो ट्रेन जलाने नहीं गए थे। ट्रेन गोधरा में जली और नरोदा गाम, नरोदा पाटिया और गुलबर्गा में मुस्लिमों को मारा गया। भीड़ ने उस दिन सबसे पहले मयूर रेस्टोरेंट को टारगेट किया, फिर चाय की एक दुकान तोड़ी। अगला निशाना एक मजार को बनाया।’
‘भीड़ मस्जिद में घुस गई और तोड़फोड़ के बाद आग लगा दी। इसके बाद मुस्लिमों की दुकानों और घरों पर हमला किया। हुसैनी चौक से भीड़ मुस्लिम मोहल्ले में घुसी थी। हम बचने के लिए पुलिस चौकी चले गए। महिलाओं, बच्चों और बुजुर्गों के साथ वहां छिपे रहे। रात 2 बजे पुलिस आई और हमें जुआपुरा या शाहआलम कैंप ले गए।’
क्या 11 लोगों ने खुद घरों में बंद किया और आग लगा ली…
यूनुस आगे बताते हैं, ‘नरोदा के कुंभारवाड़ी में सत्तार भाई, उनकी पत्नी और पोती तीसरी मंजिल पर थे। सत्तार भाई देख नहीं पाते थे, पत्नी भी बुजुर्ग थीं। भीड़ ने उनके घर का दरवाजा बंद किया और केरोसिन डालकर आग लगा दी। तीनों जलकर मर गए। भीड़ को देखकर ऐसा लग रहा था, मानो वे जंग पर निकले हैं। उनके पास तलवार, भाला, हंसिया, चाकू और पिस्तौल थी।’
‘पुलिस चौकी के सामने बब्बन भाई के तीन लड़के आरिफ हुसैन, जाकिर हुसैन, समीर हुसैन, उनकी बहन और मां रहते थे। पहले बहन का रेप किया, फिर पांचों को घर में बंदकर आग लगा दी। घर में यूसुफ की बीवी मदीना भी थीं। वो पेट से थीं, उनके पेट में दंगाइयों ने चाकू मार दिया। वो किसी तरह बच कर भाग गईं, अगले दिन शाहआलम कैंप में उनका इलाज हुआ।’
‘कैंप से लौटे तो मोहल्ले और आस-पास मुस्लिमों के 110 घर पूरी तरह जले मिले। पूरा इलाका वीरान था, दंगाई टाइल्स और खिड़कियों की जाली तक उखाड़ ले गए थे। अदालत का ये फैसला समझ से बाहर है। क्या अदालत ये मानती है कि उन 11 लोगों ने खुद को घर में बंद किया और आग लगाकर सुसाइड कर लिया। हम भले छोड़ दें, क्या ऊपर वाला भी इन्हें छोड़ देगा।’
आरोपी बोला- ऑटो हटाने गया था, पुलिस ने दंगाई समझकर पकड़ लिया
केस के गवाहों से मिलने के बाद हम मुख्य आरोपियों में से एक हरिभाई से मिले। उन्होंने बताया, ‘मैं प्रजापति निवास में मुस्लिम मोहल्ले के ठीक बगल में रहता था। 28 फरवरी को घर पर था। भीड़ देखकर अपना ऑटो रिक्शा हटाने गया और पुलिस ने मुझे पकड़ लिया। 10 दिन तक रिमांड पर रखा और 20 दिन बाद जमानत मिली।
इस इलाके में सब मुझे जानते थे, पता नहीं किसने मेरा नाम लिखवा दिया। जमानत पर बाहर आकर नौकरी करने लगा। कोर्ट के चक्कर में नौकरी चली गई। एक दोस्त ने पान की दुकान खोली तो मुझे यहां बिठा दिया। सब हमें दोषी समझते हैं, बुरी नजर से देखते हैं, सब मानते हैं कि मैं गुनहगार हूं। कोर्ट का फैसला ऊपर वाले की कृपा है।’
दंगे का दाग लेकर दुनिया से चले गए…
नरोदा गाम से बाहर हम संगीताबेन प्रकाश कुमार पटेल से मिले। उनके पति प्रकाश कुमार, ससुर रमेशचंद्र और देवर दिनेशभाई दंगों में आरोपी थे। संगीताबेन की नरोदा गाम में किराने की दुकान थी, पति वहीं के पान पार्लर में काम करते थे। दंगों में नाम आया तो गिरफ्तार हुए, जेल गए और चार महीने बाद जमानत मिली।
संगीताबेन बताती हैं, ‘ससुर को तो जेल से निकलते ही पैरालिसिस हो गया था। व्हीलचेयर पर ही कोर्ट जाते थे। पति की नौकरी चली गई। बेटे की पढ़ाई छूट गई। 8 साल पहले ससुर नहीं रहे, फिर देवर का केस के टेंशन में निधन हो गया। 3 साल पहले पति भी नहीं रहे। तीनों दंगों का दाग लिए मर गए। खुश हूं कि कोर्ट ने न्याय दिया है।’
निर्दोष था, लेकिन 9 साल तक जेल में रहा: कृपाल सिंह
कृपाल सिंह छाबड़ा नरोदा गाम नहीं, बल्कि नरोदा पाटिया दंगों में आरोपी थे। अब वे सिक्योरिटी एजेंसी चलाते हैं। उन्हें SIT ने गिरफ्तार किया था। कृपाल बताते हैं- ‘जिस दिन दंगे हुए, मैं घर पर था। घर के नीचे होटल था, उसमें भीड़ ने आग लगा दी थी, मैं तब भी बाहर नहीं गया। नरोदा पाटिया मामले में SIT बनी तो किसी ने मेरा नाम ले दिया। होटल जलाने में मेरा नाम आया। 9 साल तक जेल में रहा, जमानत भी नहीं मिली।
इस केस में मुझसे ज्यादा टॉर्चर किसी ने नहीं सहा। केस के 62 में से 50 आरोपियों को जमानत मिल गई थी, बस मुझे नहीं मिली। बच्चे कब बड़े हो गए, पता ही नहीं चला। आस-पड़ोस के सब लोग अपराधी की तरह देखते हैं।’
पीड़ित पक्ष के वकील ने कहा- इतने सबूत, फिर पता नहीं क्यों कोर्ट ने ऐसा फैसला दिया
नरोदा गाम दंगों के पीड़ितों का केस वकील शमशाद पठान ने लड़ा। पठान 2005 से इस केस से जुड़े है। वे बताते हैं, ‘28 फरवरी 2002 को VHP और बजरंग दल ने अहमदाबाद समेत पूरे गुजरात में बंद बुलाया था। इसी दौरान नरोदा गाम में हिंसा हुई। 11 लोगों को दो अलग-अलग घरों और सड़क पर जिंदा जला दिया गया। पुलिस ने इस मामले में सिर्फ 5 लोगों के खिलाफ FIR दर्ज की थी।’
‘कई संस्थाएं और ह्यूमन राइट कमीशन जब सुप्रीम कोर्ट गए, तो 2009 में SIT बनी। ऑन कैमरा गवाहों का बयान लिया गया, केस में साइंटिफिक एविडेंस तलाशे गए। तहलका मैगजीन के पत्रकार आशीष खेतान ने एक स्टिंग किया, जिसमें कई आरोपियों ने कबूल किया कि कैसे उन्होंने प्लानिंग और हमले किए।’
‘आशीष की टीम ने भी कोर्ट को सबूत दिए थे। वीडियो का FSL और ऑडियो का वॉयस स्पेक्टोग्राफी टेस्ट हुआ था। दोनों पॉजिटिव आए थे। इलाके के मोबाइल टावर की लोकेशन भी सबूत थी। मायाबेन कोडनानी और दूसरे आरोपियों की लोकेशन दंगे के दिन नरोदा गाम ही थी।’
‘मामले में कुल 10 चार्जशीट हुईं और 86 आरोपी थे। एक आरोपी पहले ही बरी हो गया था। सुनवाई के दौरान 18 आरोपियों की मौत हो गई। गवाहों ने बताया है कि कैसे लोगों को जिंदा जला दिया गया, कैसे तलवारों से काटा गया। इतने सारे सबूत होने के बाद कोर्ट ने ऐसा फैसला क्यों दिया, ये जजमेंट की कॉपी देखने के बाद बता पाएंगे।’
गोधरा कांड के बाद ही दंगों का अंदाजा हो गया था...
नरोदा गाम, नरोदा पाटिया और गुलबर्गा सोसाइटी में हुए दंगों को कवर करने वाले सीनियर जर्नलिस्ट सुजल दवे बताते हैं, ‘गोधरा कांड के बाद रात को 8 बजे बापूनगर की बकरामंडी में पहली हत्या हुई थी। ये 27 फरवरी की रात थी, हमें अंदाजा हो गया था कि कुछ बड़ा होने वाला है।’
‘28 फरवरी को मायाबेन कोडनानी यहां पहुंची थीं। उनके साथ VHP के जयदीप पटेल भी थे। मैंने देखा वो शांति बनाए रखने की अपील कर रही थीं, लेकिन भीड़ ने तय कर लिया था कि उसे बदला लेना है। करीब 4 बजे बापूनगर से 5 हजार से ज्यादा लोग हाथों में बरछी, भाला, तलवार, त्रिशूल लिए आए और नूरानी मस्जिद पर हमला बोल दिया।’
‘एक और भीड़ भी थी, जिसे सिर्फ सामान लूटने से मतलब था। ये किसी को मार नहीं रहे थे, घरों को लूटकर उनमें आग लगा रहे थे। अपने लोगों को बचाने के लिए नूरानी मस्जिद से एक जवान लड़का हाथ में तलवार लिए सड़क पर आ गया, वो हमला नहीं कर रहा था, लेकिन भीड़ भड़क गई।’
‘इसी बीच रणजीत नाम के एक लोकल लड़के की बॉडी मिलने की अफवाह उड़ी। कहा गया कि उसकी आंखें निकाल ली गई थीं। ये खबर फैलते ही मामला बिगड़ गया, पुलिस कम थी। गुलबर्गा, नरोदा गाम और नरोदा पाटिया में जो हुआ, वैसा न मैंने कभी देखा, न सुना। हालात देखकर पुलिसवाले भी रो रहे थे। पर कोर्ट ने तो फैसला सबूतों के आधार पर ही दिया होगा।’
पटाखों से आग लगी और लोग जलकर मारे गए: आरोपी पक्ष के वकील
आखिर में हम नरोदा गाम मामले में 84 आरोपियों का केस लड़ने वाले वकील चेतन शाह से मिले। उनके ऑफिस में हमें इस केस में बरी हुए कई लोग मिले। चेतन नहीं चाहते थे कि वे लोग मीडिया से बात करें। उनमें से कुछ लोगों ने ऑफ कैमरा बताया कि बिलकिस केस में दोषियों की रिहाई पर जश्न की आलोचना हुई थी, इसलिए इस बार ध्यान रखा जा रहा है।
चेतन शाह बोले, ‘11 में से 9 लोगों की मौत मकान में आग लगने की वजह से हुई थी। बाकी दो लोगों ने भीड़ पर हमला करने की कोशिश की थी।’ हमने पूछा- ’क्या घर में रह रहे लोगों ने खुद आग लगाई और खुद जल गए?’
इसके जवाब में शाह ने कहा- ‘आग अपने आप लगी और लोग बाहर नहीं निकल सके, जलकर मर गए। कुंभारवाड़ी में एक घर में पटाखे रखे थे। सबसे पहले आग उसी में लगी और फिर उससे बगल के मकान में भी लग गई। उसी मकान में एक बुजुर्ग, उनकी पत्नी और पोती जल गए थे।’
हमने फिर सवाल किया- ‘आखिर कैसे तीन अलग-अलग जगहों पर एक साथ आग लग गई? चेतन शाह ने कहा- ‘तीन जगहों में एक अब्दुल सत्तार का मकान था। दूसरा वाणिया की चॉल थी और तीसरे मामले में बाप-बेटे को भीड़ ने जलाया था। अब्दुल सत्तार के घर और चॉल में आग पटाखे से लगी थी।’ चेतन ने ये कहते हुए और बात करने से मना कर दिया।
बाबू बजरंगी, जयदीप नहीं मिले, कोडनानी बोलीं- बीती बातें भूल जाओ
अदालत के फैसले के बाद हमने नरोदा गाम दंगों के मुख्य आरोपी मायाबेन कोडनानी, बाबूभाई बजरंगी और जयदीप पटेल से मिलने की कोशिश की। बाबू बजरंगी और जयदीप पटेल तो कैमरे पर सामने नहीं आए।
मायाबेन कोडनानी ने कहा- ‘मैं अदालत के फैसले से खुश हूं। अब हमें आज में जीना चाहिए। आज को याद रखो, बीती बातें भूल जाओ।’
हालांकि जिंदा जला दिए गए 11 लोगों के परिवार, सैयद यूनुस, इरफान मलिक और जुबैदा के लिए फिलहाल ये बात मान लेना आसान नजर नहीं आता।
